Document ID: /roh_data/filtered/fineweb-2-filterrobots_roh.jsonl.gz/13016

Var 70 uffants e creschids han fatg part a l’olimpiada d’enviern. Il president da l’Uniun da giuventetgna vitg, Flavio Deflorin, è fitg cuntent cun questa participaziun. L’intent da l’olimpiada è da motivar ils uffants da sa muventar e far sport d’enviern. Tar 10 posts han ils uffants e creschids pudì rimnar puncts. Uschia per exempel cun dar minigolf sin naiv, tschertgar in apparat da tschertgar disgraziads en lavinas, u ruschnar cun in satg da rument uschè lunsch sco pussaivel.
Laud per la giuventetgna
Tant als uffants sco als geniturs ha l’occurrenza plaschì fitg bain. Ils geniturs han ludà l’iniziativa e l’engaschament da la giuventetgna che ha mess a disposiziun lur temps per ils uffants. Schebain i vegn a dar ina segunda ediziun n’è betg cler, ha Flavio Deflorin ditg. Quai dependia sch’el chattia avunda commembers da l’uniun ch’èn pronts da sa gidar.